ལོ་ངོ་སུམ་ཅུ་ལྷག་གི་རིང་ལ།དུས་དེབ་འདི་ཉིད་ཀྱིས་བརྟན་ཞིང་ལྷིང་བའི་ཁ་ཕྱོགས་ཡིད་ལ་རྡོ་བརྐོས་རི་མོ་བཞིན་དུ་བཅངས་པའི་ཁར།ཐོག་མཐའ་བར་གསུམ་དུ་བོད་རིགས་མི་དམངས་དང་སྤྱི་ཚོགས་ལ་སྲི་ཞུ་རྣམ་དག་སྒྲུབ་པའི་ཀུན་སློང་གཡེལ་བ་མེད་པར་བྱས་ཐོགདུས་དེབ་ཀྱི་སྤུས་ཚད་ཇེ་བཟང་དུ་གཏོང་བར་ཤ་རུས་རྡོར་ཐུག་གི་དཀའ་བ་སྤྱད་པ་རེད།ཁྱད་པར་དུ་དུས་དེབ་རྩོམ་སྒྲིག་གི་ལག་ལེན་དངོས་ཀྱི་ཁྲོད།བརྩམས་ཆོས་ཀྱི་བསམ་བློའི་ཚད་གཞི་དང་སྒྱུ་རྩལ་གྱི་སྤུས་ཀར་གཙིགས་ཆེན་དང་གདེང་འཇོག་གང་ལེགས་གནང་སྟེ།མི་རིགས་ཀྱི་ཁྱད་ཆོས་དང་དུས་རབས་ཀྱི་ཉམས་འགྱུར་མངོན་ཅི་ཐུབ་བྱས་ཤིང་།རྒྱ་ཆེའི་རྩོམ་པ་པོ་རྣམས་ལ་མཐུན་སྒྲིལ་དང་སྣེ་ཁྲིད་གང་ཅི་ཐུབ་ཀྱིས་ཀློག་པ་པོས་ལྟ་བར་སྤྲོ་ཞིང་ཀློག་པར་དགའ་བའི་བརྩམས་ཆོས་འབོར་ཆེན་སྤེལ་ཅིང་བོད་ཀྱི་ཡུལ་གྲུ་ཀུན་ཏུ་བཀྲམས།དེ་ལྟ་དེ་ལྟར།སྦྲང་ཆརགྱི་མཚན་སྙན་ཡང་ཕྱོགས་དང་ཕྱོགས་སུ་མཆེད་དེ།རྒྱ་ཆེའི་ཀློག་པ་པོའི་ཁྲོད་དུ་ཕྱིས་བྱུང་གི་དུས་དེབ་གང་དང་གང་ཅིརསྦྲང་ཆརཞེས་འབོད་པའི་རྣམ་པ་བྱུང་བར་མངོན།དེ་ལས་ཀྱང་།སྐོར་ཞིག་གིས་ནི་བོད་ཡིག་གིམི་དམངས་རྩོམ་རིགཅེས་པའི་ཆོ་ལོ་སྩལ་འདུག་གོ།